
	1.
	בחוק לימוד חובה התש"ט–1949[footnoteRef:2], בסעיף 6, אחרי סעיף קטן (ד1) יבוא: [2:  ס"ח התש"ט, עמ' 287.] 


	
	
	"(ד2)
	(1)	תקציב שנתי להשתתפות חלקית של משרד החינוך בעלות הטיולים השנתיים, ייקבע בחוק התקציב השנתי, כמשמעותו בחוק יסודות התקציב, התשמ"ה-1985[footnoteRef:3]; לעניין זה, "טיול שנתי" –  טיול ארוך הנערך פעם בשנה לפי הגדרת חוזר המנהל הכללי של משרד החינוך. [3:  ס"ח התשמ"ה, עמ' 60.] 


	
	
	
	(2)	השתתפות משרד החינוך בעלות הטיולים השנתיים בסעיף קטן (א) תהיה חלקית, על פי מצבה החברתי והכלכלי של הרשות המקומית, בהתאם לדירוג החברתי-כלכלי שפרסמה הלשכה המרכזית לסטטיסטיקה, תהיה כלהלן: 

	
	
	
	
	(1)	באשכולות 1 עד 5 – בסכום השווה למימון עבור 20 אחוזים ממספר התלמידים; 

	
	
	
	
	(2)	באשכולות 6 עד 7 – בסכום השווה למימון עבור 10 אחוזים ממספר התלמידים;

	
	
	
	
	(3)	באשכולות 8 עד 10 – בסכום השווה למימון עבור 5 אחוזים ממספר התלמידים ובלבד שרשות החינוך המקומית משתתפת אף היא בשיעור של 5 אחוזים כאמור.

	
	
	(ד3)
	(א)	בכל רשות חינוך מקומית, תוקם ועדה לסיוע לתלמידים (בסעיף זה – הוועדה) שחבריה יהיו – 

	
	
	
	
	(1)	עובד משרד החינוך שימנה שר החינוך;

	
	
	
	
	(2)	נציג אגף החינוך בעיריה שימנה מנהל מחלקת החינוך כהגדרתו בחוק הרשויות המקומיות (מנהל מחלקת חינוך), התשס"א–2001[footnoteRef:4];  [4:  ס"ח התשס"א, עמ' 203.] 


	
	
	
	
	(3)	נציג ועד ההורים היישובי ברשות חינוך המקומית.

	
	
	
	(ב)	הוועדה תדון בבקשות שיוגשו לה על ידי מנהלי מוסדות החינוך ברשות החינוך המקומית, לסיוע לתלמידים בעלות הטיול השנתי, ותחליט לעניין סכומי ההשתתפות לפי מצבו החברתי-כלכלי של התלמיד."	



דברי הסבר
במהלך שנת הלימודים במערכת החינוך, כל שכבת גיל, מכיתה א' ועד כיתה י"ב, יוצאת לטיול ארוך אחד בשנה אשר מכונה 'טיול שנתי'. טיול שנתי נחשב לאירוע השיא במערכת החינוך ולרוב מדובר בטיול לאזור מרוחק, הנמשך יום שלם או מספר ימים, כאשר בדרך כלל כיתות א' עד ה' יוצאים ליום אחד, כיתות ו' עד ח' ליומיים וט' עד י"ב ליומיים או שלושה.
כיום, מוטלת עלות הטיול על ההורים, זאת במסגרת תשלומי הרשות לפי סעיף 6(ד) לחוק לימוד חובה, התש"ט–1949. מדובר בסכום לא מבוטל (מאות שקלים חדשים לטיול), בעיקר כשמדובר במשפחות שלהן מספר ילדים במערכת החינוך. על אף העובדה שממשרד החינוך יצאה הנחייה לפיה יש לאפשר לכל תלמיד לצאת לטיולים גם אם המשפחה בקשיים כלכליים, עשרות אלפי תלמידים אינם יוצאים לטיולים שנתיים מדי שנה. כך נוצר מצב של חוסר שוויון בין חברים לספסל הלימודים אשר אחד מהם אינו יוצא לטיול החוויתי בעקבות קושי כלכלי. 
לפיכך, מוצע כי יועמד תקציב שנתי מטעם משרד החינוך לטובת סיוע ומימון עבור תלמידים שהוריהם אינם יכולים לממן את הטיול השנתי ובעקבות כך, הם אינם יוצאים אליו. מוצע לקבוע כי הסיוע יינתן בהתאם למצבו החברתי-כלכלי של התלמיד, כאשר מנהל מוסד החינוך המכיר מקרוב את תלמידיו יגיש את הבקשות לוועדה, שתקיים הרשות המקומית, ואילו משרד החינוך יהיה הגורם המפקח והמממן. 
הצעות חוק דומות בעיקרן הונחו על שולחן הכנסת העשרים על ידי חבר הכנסת איציק שמולי (פ/4768/20), ועל ידי חבר הכנסת מאיר כהן וקבוצת חברי הכנסת (פ/3518/20). 
הצעת חוק זהה הונחה על שולחן הכנסת העשרים על ידי חבר הכנסת מאיר כהן וקבוצת חברי הכנסת (פ/4093/20; הוסרה מסדר היום ביום כ"ה בתמוז התשע"ז (19 ביולי 2017)).

